Here is a page extracted from Wikipedia that may contain CSS, HTML, and a lot of unformatted text.

Title: Mardano
Content: O mardán u mardano (probablement d'etimolochía prerromana, con a radiz MARR-) ye o masclo adulto d'as diferents especies d'o chenero Ovis y, mas especificament, o masclo d'a ovella domestica (Ovis orientalis aries).

Anque a parola mardano ye cheneral en buena cosa d'Aragón, y s'ha documentau en puestos que van dende Torres dica Ansó, y dende a val de Tena en o Pireneu dica Fuent de Todos en o Campo de Belchit y Torrociella d'Alcanyiz en o Baixo Aragón, existen lugars en os que s'emplega belatros termins ta dicir-ne, como «carnero» que se diz en Echo y «moltón» (cognato d'o cat. moltó pero no necesariament un catalanismo) en Veri, en a val de Benás, y documentau chunto con carnero en os documentos de Sant Veturián d'Asán escritos en latín medieval.

A documentación medieval de mardano se puet trobar en os documentos d'a Casa de Ganaders de Zaragoza, en o "Libro d'el Trasoro" y en o libro de collidas d'o sieglo XV d'Exea d'Albarracín.

En aragonés, anque o nombre de l'animal haiga encriptau o grupo -RR-, tot evolucionando a -rd-; iste reamaneix cuan se tracta de parolas relacionadas. P. ex. O verbo con que se fa alusión a cuan o mardano cubre a la ovella ye «marrir» u «marrecer», y una uella ye «marridera» u «marrecedera» cuan se troba receptiva a'l mardano.

Referencias

Se veiga tamién
Corder.
Ternasco.
Pastenco.
Frescuato.
Anyal.
Mai (uella).
Mayorenco.
Cuatremudada.
Uellada.
Uellamen.

Vinclos externos

Zoonimia
Ovis
Animals por sexo